**J E G Y Z Ő K Ö N Y V**

a Magyar Állatorvosi Kamara Fővárosi Szervezete

**vezetőségi üléséről**

**(2024. április 17. 13 óra)**

**Helyszín:** Budapest, István u. 11. fszt.6. tárgyaló

**Jelen vannak a csatolt jelenléti ív szerinti küldöttek és Dr. Hill István FB elnök, meghívott.**

**Elnöki köszöntő**

Dr. Pintér Zsolt köszönti a megjelenteket. Kéri a határozatképesség megállapítását.

**Dr. Demjén Zsófia (titkárt helyettesítő vezetőségi tag):**

Megállapítja a határozatképességet: megállapítja, hogy 13:00-kor a jelenléti ív szerint a 13 megválasztott fővárosi vezetőségi tagból **jelen van 7**, így **az ülés határozatképes**.

**A jegyzőkönyvvezető megválasztása**

**Dr. Pintér Zsolt**:

Felkéri a titkár távollétében **Dr. Demjén Zsófia** vezetőségi tagot a titkár helyettesítésére, a jegyzőkönyv vezetésére, ahogy azt a legutóbbi vezetőségi ülésen megszavazták. Dr. Demjén Zsófia elfogadta a felkérést.

**A vezetőségi tagok egyhangúlag megszavazták Dr. Demjén Zsófiát jegyzőkönyvvezetőnek.**

**A napirend elfogadása**

**Dr. Pintér Zsolt**: A mai ülés tervezett napirendjét a Meghívóban minden tag megkapta. Ismerteti a tervezett napirendet. Kérdezi a megjelent vezetőségi tagokat, hogy kíván-e valaki szólni a javasolt napirendi pontokkal kapcsolatban.

Nincs hozzászólás.

**Dr. Pintér Zsolt**: Ki fogadja el a kiküldött napirend tervezetet?

Egyhangú igen. **A vezetőségi ülés napirendjét a vezetőség elfogadta.**

1. Elnöki beszámoló (dr. Pintér Zsolt)
2. A továbbképzési (TK) ciklus lezárásának helyzete
3. Döntés az OB felkérésére továbbképzés szervezésére 2024 ősszel
4. Tagdíjfizetések
5. A rendelőellenőrzések helyzete
6. Az Állatorvosok Egészségéért Alapítvány támogatása
7. Tagi és Praxis engedély határozatok jóváhagyása (dr. Csikós Katalin, titkár beterjesztése alapján)
8. Egyebek.

**A napirend alapján megtárgyalt pontok**

**1.** **Elnöki beszámoló** a legutóbbi vezetőségi ülés óta történtekről és a fővárosi szervezet helyzetéről (dr. Pintér Zsolt)

- a szervezet gazdálkodásának helyzete: 2023 lezárása, 2024 évi terv (küldöttközgyűlés összehívása – külön napirend)

- a 2018-22 évi továbbképzési ciklus lezárása (külön napirend)

- a tagdíjtartozások helyzete, lépések a tagdíjtartozások felszámolására (külön napirend)

- a Bartl J. utcai ingatlan újabb kiadása

2023 november 17-től hosszútávú kiadásra került egy ghánai diáknak (dr. Szentpétery Zselyke segítségével). A lakbér 140 ezer Ft/hó, minden évben maximum az inflációval emelhető. Rezsit átszámlázzuk. Minden rendben van az ingatlannal továbbra is, a megállapodás szerint.

- a szervezet irodájának/titkárságának működése

**Dr. Csikós Katalin** elektronikusan precízen ellátja a személyes megjelenéshez nem kötött titkári feladatokat. A praxisengedélyek, tagi ügyek folyamatosan és problémamentes esetekben rövid idő alatt rendeződnek. A jelenléthez kötött feladatokat **dr. Demjén Zsófia** látja el. Az irodai titkárnő, **Lini Ágnes** és a tagdíjügyekkel megbízott munkatársunk, **Sényi Krisztina** pontosan és sokat dolgoznak. Az adminisztráció, iktatások, levelezések, befizetések, utalások rendben és folyamatosan mennek.

A legutóbbi vezetőségi ülésen megszavaztuk, hogy legyen egy **pénzügyes munkatársa/vezetője** a Fővárosi szervezetnek a nagyösszegű kintlévőségek hatékonyabb kezelése érdekében. Az országos szervezettől **Tujner Krisztina főkönyvelő** Fővárosi szervezet megbízottjaként látja el ezeket a feladatokat 2024-ben. Ez a lehető legjobb megoldás, mert nem kell külön alkalmazott, és Krisztina a kamarának végzett munkájából kifolyólag jól rálát a problémákra, hatékony segítséget tud nyújtani.

**dr. Pintér Zsolt** felkérte dr. Hill Istvánt, hogy ismertesse előzetesen az irodai ellenőrzése eredményeit

**dr. Hill István**, FB elnök tájékoztatta a vezetőséget, hogy a szervezet irodáján végzett ellenőrzés alapján a működést, adminisztrációt, az ellenőrzött tételeket, iratokat rendben találta. Egyetlen megjegyzése és kifogása, hogy a korábbi évek FB dokumentumait nem találták. Kéri, hogy az iroda munkatársai igyekezzenek azt fellelni és azt elérhetővé tenni, hogy a jelenlegi FB dokumentumai a korábbiakkal egy helyen kerüljenek tárolásra és azokkal összevethetők lehessenek.

- továbbképzési pályázatok helyzete (külön napirend)

- eredményes továbbképzési konferencia az OB szervezésében (2024 március 23)

**dr. Fodor Kinga** OB tag beszámolt a sikeres rendezvényről, melyen esetismertetések zajlottak, magas szintű elemzésekkel. Az OB a jövőben is ilyen továbbképzések szervezését tervezi.

Az előzetesen regisztráltak egy része nem jelent meg, megfontolandó, hogy ingyenesen meghirdethetünk-e egy ilyen rendezvényt a jövőben.

**2.** Döntés az **OB felkérésére 1 napos fővárosi továbbképzés szervezésére 2024 őszén**

- A márciusi konferencia sikeres volt, 55-en vettek részt.

- Egyhangúan elfogadásra került a döntés, felkérjük az OB-t az őszi konferencia megszervezésére. A tavaszi konferencia tanulságait levonva a regisztrálók nagyobb számarányú megjelenése érdekében, és a jobb tervezhetőség (terembérlek, catering stb.) nem lesz ingyenes.

**3.** **A továbbképzési (TK) ciklus lezárásának helyzete**

- A továbbképzést 2023 dec 6-ig nem teljesítők, illetve nem igazolók felszólításra kerültek.

- Az igazolások, az alaptagdíjassá minősítési kérelmek, valamint a 2023-2024 évi továbbképzési pont-beszámítási kérelmek beérkeztek.

- Döntés 2023 évi továbbképzések pontjainak beszámításáról a 2018-2022 ciklus

értékeléséhez: A vezetőség egyhangúlag elfogadta, a befutott kérelmeket a 2023-24 évi továbbképzések beszámítását a 2019-22 TK-ciklus hiányzó pontjainak pótlására. (melléklet szerint)

* Döntés tagsági jogviszony felfüggesztéséről az eredményes teljesítésig – erre nem volt szükség, valamennyi decemberben „nem igazolta” megjegyzéssel listába vett tag igazolta a továbbképzést, így a fővárosi szervezet vezetősége lezárta a 2019-2022 TK ciklus értékelését.

**4**. **Tagdíjfizetések** helyzete 2023 II. negyedév végén és jelenleg:

* **2023.június 30-i állapot: 10.200.000 Ft** kintlévőség a tagdíjakból.

 2023 december 06-i vezetőségi ülésen a dec 4-i helyzetet értékeltük. Ekkor 148 fő volt érintett még a 2023 előtti tartozásban (nagyon régi tartozásokból volt még 340.000 Ft), így kb. **5.000.000 Ft**-ra csökkent ez a szám a június 30-ihoz képest. Az érintetteknek email-es felszólítás, telefonos megkeresés, végül pedig felszólító levél ment.

**2024. I. negyedévben** kiment számlákból már kevesebb az elmaradt befizetés, csak 80 fő volt érintett a 750-ből. Ebből is többen befizették az első felszólításra – leggyakrabban csak figyelmetlenség az elmaradás oka. Be van állítva a folyamatos, többszöri elektronikus felszólítás a késedelmes fizetőknek.

A december 6-án listázott tartozókból csak 2 tag nem volt elérhető – valószínűleg változott az elérhetőségük (email, telefon) és elfelejtették ezt bejelenteni. A rendszer hatékonynak tűnik, folyamatosan csökkennek a kintlévőségek.

* Döntés: Az iroda ajánlott levelet küld a fenti 2 nem elérhető tagnak a tartozásról, amennyiben nem reagálnak a következő vezetőségi ülésen döntünk tagsági jogviszonyuk megszűnéséről.
* Döntés: A vezetőség a következő ülésre ismételten kér beszámolót és áttekinti a tagdíjtartozás alakulását.
* Döntés alaptagdíjkedvezmény ügyében beérkezett kérvényekről

65 év feletti 5 nem praktizáló kérvényező alaptagdíjas tagunknak egyhangúlag megszavaztuk az adható **50% kedvezményt az alaptagdíjból a tárgyévtől, azaz 2024. január 01-től visszamenőleg**.

**5.** Az **Állatorvosok Egészségéért Alapítvány** **támogatása** – az Alapítvány által fővárosi állatorvosoknak 2023 évben nyújtott támogatásokat (korábbi tag esetén 100%-ban, nemtag esetén 50%-ban) támogatásként nyújtja az Alapítványnak 2024-ben, ennek megfelelően a 2024 évi költségvetési tervben 250.000 Ft támogatás került beállításra.

**6.** Javaslat **alapítványi és egyesületi támogatásokra 2024 évben** a küldöttközgyűlés felé: MÁVSZ támogatására 500.000 Ft javaslat – ezt majd a területi küldöttközgyűlés hagyhatja jóvá – a 2024 évi költségvetés elfogadásával. Remélhetőleg jó példa lesz más területi szervezetek és az Országos Szervezet számára is.

**Dr. Nagy Endre** kiemeli a MÁVSZ jelentőségét és a támogatás későbbi akár növelését is elképzelhetőnek tartaná.

**7.** **Tagi- és Praxisengedély határozatok jóváhagyása** (dr. Csikós Katalin, titkár beterjesztése alapján) – egyhangúlag utólagosan jóváhagytuk a beterjesztett tagi – és praxisengedélyeket.

Fontos megjegyzés: ha valaki szülési szabadságra megy, mindenképp jelezze hivatalosan a területi kamaránál, hogy szünetelteti a tagságát vagy alaptagdíjasra vált, mert utólag nem lehet az így keletkezett tagdíjtartozásokat eltörölni, ebből csak probléma lesz. Ideálisan akár előre is lehet jelezni – ha pl. tudja, hogy már a szülés időpontja előtt TGYÁS-re megy, akkor annak kezdetétől. Erről legyen köremail is, hogy szélesebb körben is terjedjen ez az információ.

**8.** Döntés az **iroda alkalmazottainak béremeléséről 2024 április 1-től**.

A költségvetési tervben beállításra került, és a vezetőség támogatja 2024 április 1-től az irodai alkalmazottak részére 10%-os béremelést. A munkáltatói jogokat gyakorló elnök módosítja szerződéseiket.

**9.** Döntés **2024 évi külföldi konferenciapályázati kiírásról** a 2023 évi kiírással megegyező feltételek szerint, a teljes pályázható keretet (az elfogadható pályázatok számát) a következő küldöttközgyűlés fogadja el a tárgyévi költségvetési terv elfogadása során.

**Dr. Pintér Zsolt** beterjesztette a pályázat 2024-re aktualizált és pontosított változatát, melyet a vezetőség támogatott.

**Dr. Nagy Endre:** emeljük a pályázható összeget, akár a duplájára is. Ne konkrétan 20% legyen benne a szövegben, hanem inkább úgy, hogy a vezetőség dönthessen a mértékéről. Legyen köremail a tagságnak a pályázati lehetőségről is.

A vezetőség a módosítást támogatta.

**Több vezetőségi tag** és **dr. Hill István** FB elnök is felvetette, hogy egyesek akár minden évben pályáztak, illetve pályáznak.

A vezetőség döntött, hogy a keret kimerülése vagy nagyszámú pályázó esetén előnyben részesül az a pályázó, aki a megelőző 2 évben nem nyert el Fővárosi Szervezet által kiírt pályázatot.

**Dr. Demjén Zsófia:** Valami megoldás kellene arra, hogy az ilyen esetekben igazságosan lehessen eljárni. Az nem jó, hogy korlátozzuk, hogy akár évente pályázzon valaki, mert ha van rá keret, miért ne, hiszen „hazahozza” a tudást. Azonban azokkal szemben, akik emiatt esetleg a keret kimerülése esetén elesnek a lehetőségtől (mert pl. később pályáztak egy év végi konferenciára) mégis igazságtalan. Sajnos ezt csak az adott év elteltével lehet megtudni, hiszen ekkor látható, hány és milyen összegű pályázat érkezett be.

A vezetőség a fenti módosításokkal elfogadta a 2024 évi pályázati kiírást, mely 2024 április 18-tól kerül alkalmazásra.

**10.** Döntés 5, 2024 első negyedévében beérkezett **külföldi továbbképzési pályázat** elbírálásáról.

A vezetőség döntött, hogy a beérkezett 5 pályázatot a 2023 évi kiírás alapján bírálja el és a beérkezett 5 pályázatot elfogadta, a szerződéseket az iroda előkészíti és a szervezet elnöke szerződik a pályázókkal.

**11.** Döntés **küldöttközgyűlés összehívásáról és napirendjéről**.

Javaslat:

dátum: 2024 május 8.

időpont: 13.00 ÁTE Könyvtár

megismételt 13.15 változatlan helyszínen és változatlan napirenddel.

Napirend: A kiküldött tervezetet a vezetőség elfogadta

**12.** Egyebek.

Több kérdés vagy hozzászólás nem volt.

**dr. Pintér Zsolt** **bezárja a vezetőségi ülést.**

Mindenkinek köszöni a részvételt.

Budapest, 2024. április 17.

Dr. Pintér Zsolt

levezető elnök

Dr. Demjén Zsófia

Jegyzőkönyvvezető